Ir-Regolament tal-Kummissjoni (KE) Nru 41/2004
tad-9 ta’ Jannar 2004
li jemenda u jikkoreġi l-Anness tar-Regolament tal-Kunsill (KE) Nru 1259/1999 li jistabbilixxi regoli komuni għal skemi ta’ appoġġ dirett skond il-politika komuni agrikola
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 1259/1999 tas-17 ta’ Mejju 1999 li jistabbilixxi regoli komuni għal skemi ta’ appoġġ dirett skond il-politika komuni agrikola [1], u b’mod partikolari it-tieni inċiż ta’ l-Artikolu 11(4) tiegħu,
Billi:
(1) Skond l-Artikolu 1 tar-Regolament (KE) Nru 1259/1999, dak ir-Regolament jgħodd għal pagamenti mogħtija direttament lill-bdiewa skond l-iskemi ta’ appoġġ imniżżla fl-Anness tiegħu.
(2) Ir-Regolament (KE) Nru 1259/1999 sejjer jinbidel, mill-1 ta’ Mejju 2004, bir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi ta’ appoġġ dirett skond il-politika komuni agrikola u li jistabbilixxi ċerti skemi ta’ appoġġ għall-bdiewa u li jemenda r-Regolamenti Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 [2]. Madankollu, l-Artikoli 2a u 11 tar-Regolament (KE) Nru 1259/1999 ikomplu jgħoddu sal-31 ta’ Diċembru 2005 u l-Artikoli 3, 4 u 5 ta’ dak ir-Regolament ikomplu jgħoddu sal-31 ta’ Diċembru 2004. Għall-finijiet ta’ l-applikazzjoni ta’ dawk l-Artikoli, l-Anness tar-Regolament (KE) Nru 1259/1999 għalhekk ikompli jgħodd.
(3) Il-lista ta’ skemi ta’ appoġġ stipulata fl-Anness tar-Regolament (KE) Nru 1259/1999 tindika s-setturi tal-prodotti rilevanti, id-dispożizzjonijiet li fuq il-bażi tagħhom, jitħallas l-appoġġ taħt l-iskemi differenti u n-natura tal-pagament ikkonċernat. Madankollu dawn l-indikazzjonijiet m’għadhomx aġġornati, minħabba li ħafna mid-disposizzjonijiiet jew atti li hemm referenza għalihom jew ġew emendati jew imħassra u mibdulin.
(4) Ċerti pagamenti ta’ appoġġ dirett li jaqgħu taħt l-iskop tar-Regolament (KE) Nru 1259/1999 ma jissemmewx fl-Anness, jew minħabba ommissjoni jew minħabba li kienu introdotti wara l-adozzjoni ta’ dak ir-Regolament.
(5) Għandhom jiġu kkorreġġuti l-iżbalji li hemm fir-referenza għall-bażi legali tal-laħam taċ-ċanga u l-laħam tal-vitella kif ukoll fin-noti li jikkonċernaw in-nagħaġ u l-mogħoż.
(6) L_L-Anness tar-Regolament (KE) 1259/1999 għandu għalhekk jiġi emendat skond dan.
(7) Il-miżuri pprovduti f’dan ir-Regolament huma skond l-opinjoni tal-kumitati ta’ ġestjoni.
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 1259/1999 jiġi mibdul bit-test ta’ l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandhu jgħodd mill-1 ta’ Jannar 2004.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, fid-9 ta’ Jannar 2004.